จับแก๊งต้มตุ๋นคอลเซ็นเตอร์3วันรูด6ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — รวบหนุ่มไต้หวันแก๊งคอลเซ็นเตอร์หลอกโอนเงินผ่านเอทีเอ็ม มา 3 วันกดไป 6 ล้าน 
พล.ต.ท.ไถง ปราศจากศัตรู ผู้บัญชาการสอบสวนกลาง (ผบช.ก.) พล.ต.ต.อดิศร์ งามจิตสุขศรี ผบก.ทท. เปิดเผยว่า ได้จับกุมนายเลียงเฮายี อายุ 30 ปี ชาวไต้หวัน ผู้ต้องหาแก๊งคอลเซ็นเตอร์ที่หลอกลวงให้ประชาชนโอนเงิน พร้อมของกลางบัตรเอทีเอ็มธนาคารกรุงเทพ 4 ใบ บัตรเอทีเอ็มธนาคารกสิกรไทย 1 ใบ พร้อมเงินสด 4 หมื่นบาท โดยเข้ามาในเมืองไทยแค่ 3 วัน
พล.ต.ท.ไถง กล่าวว่า คดีนี้สถาบันการเงินได้ทำงานร่วมกับตำรวจติดตามแก๊งคนร้ายที่ใช้อุบายหลอกลวงว่ามีหนี้ค้างชำระบัตรเครดิตอยู่ หรืออาจถูกขโมยข้อมูลทางการเงิน เมื่อประชาชนหลงเชื่อก็จะมีคนไทยหลอกลวงให้ไปที่ตู้เอทีเอ็มเพื่อให้โอนเงิน จากนั้นแก๊งคอลเซ็นเตอร์ก็จะไปกดเงินออกมา โดยมีลูกค้ากว่า 10 รายที่แจ้งความว่าถูกหลอกลวง มูลค่าความเสียหายกว่า 6 ล้านบาท
เจ้าหน้าที่ตำรวจจึงได้ตรวจสอบความเคลื่อนไหว พบว่านายเลียงเฮายี มักจะมากดเงินที่ได้รับโอนจากผู้เสียหายบริเวณห้างสรรพสินค้าเซ็นจูรี่ เดอะมูฟวี่ ย่านพญาไทบ่อยครั้ง จึงแสดงตัวเข้าตรวจค้น พบบัตรเอทีเอ็มของกลางซึ่งเจ้าของบัตรเป็นคนไทยชื่อนายอเนก นงลักษณ์ นายลีชล เชียงคำ นายเกรียงไกร สุนทรชื่น และ น.ส.เดือนเพ็ญ ไหวใหญ่ ซึ่งทั้ง 4 คนยอมรับว่าได้รับการว่าจ้างจากนายจ้างชาวไต้หวันให้นำบัตรมากดเงิน และจะได้ค่าจ้าง 1% จากเงินที่หลอกลวงได้ ตำรวจจึงรวบรวมพยานหลักฐานเพื่อออกหมายจับต่อไป โดยปัจจุบันตำรวจสามารถจับกุมขบวนการนี้ได้แล้ว 825 ราย